Prins William, Hertog van Cambridge (Engels: Prince William, Duke of Cambridge), volle naam: William Arthur Philip Louis (gebore 21 Junie 1982 in Paddington, Westminster) is die oudste seun van die Britse kroonprins Charles en wyle prinses Diana, wat in 1997 oorlede is. Hy is die tweede aanspraakmaker op die Britse troon, na sy vader. Prins William het aan Eton Kollege skoolgegaan, daarna geografie aan die Skotse Universiteit van St. Andrews gestudeer en sy militêre opleiding by die Militêre Akademie Sandhurst voltooi. Hy is 'n vlieënier van 'n reddingshelikopter vir die Britse Lugmag. Hy is op 29 April 2011 getroud met Kate Middleton (nou Catherine, Hertogin van Cambridge), wat hy in 2001 aan die Universiteit van St. Andrews leer ken het. Hulle was sedert 2002 in 'n verhouding en het in Oktober 2010 verloof geraak. Sir Thomas Fairfax (c. 1475–1520), voorvader van die 17de-eeuse Engelse generaal sir Thomas Fairfax (1612–1671), is hul gemeenskaplike voorouer.